নিজস্ব প্রতিবেদন:  রোগী মৃত্যু ঘিরে এনআরএস-এ ধুন্ধুমারকাণ্ড। জুনিয়র ডাক্তারদের সঙ্গে রোগীর পরিবারের হাতাহাতি। মহিলা চিকিত্‍সককে মারধরের অভিযোগ। রাস্তায় রোগী ফেলে বিক্ষোভ পরিজনদের। রবিবার সকালে বুকে ব্যথা নিয়ে হাসপাতালে ভর্তি হন তপসিয়ার বাসিন্দা পারভেজ হুসেন। রোগীর পরিবারের অভিযোগ, সিটি স্ক্যান করার জন্য রোগীকে দীর্ঘক্ষণ ফেলে রাখা হয়। ইনজেকশন দেওয়ার পর মৃত্যু হয় পারভেজের। শুরু হয় অশান্তি। মৃতের পরিবারের ৪০ জন সদস্য জুনিয়র ডাক্তারদের ওপর চড়াও হন বলে অভিযোগ।  দু’পক্ষের হাতাহাতিতে পরিস্থিতি তপ্ত হয়ে ওঠে। এমনকি মহিলা ডাক্তারকে মারধর করা হয় বলেও অভিযোগ। অশান্তির কারণে কিছুক্ষণের জন্য বন্ধ করে দেওয়া হয় হাসপাতালের এমার্জেন্সি গেট।  রোগী নিয়ে ঢুকতে বাধা পায় অন্য পরিবার। প্রতিবাদে স্ট্রেচারে শায়িত রোগীকে নিয়ে রাস্তা অবরোধ করা হয়। মাথায় আঘাত ও কান থেকে রক্তক্ষরণের জন্য ওই রোগীকে এনআরএস-এর এমার্জেন্সিতে আনা হয়েছিল।